บัวหลวงชูกองBSIRICG
เฟ้นหุ้นดี3เดือนปันผล30สต.7เดือนกองหุ้นติดโผผลงานดี
9 ส.ค. 2555

เฟ้นหุ้นดี3เดือนปันผล30สต.7เดือนกองหุ้นติดโผผลงานดี
บัวหลวง ชูกองทุน BSIRICG แจ๋ว 3 เดือนแจกปันผล 20 สตางค์ มั่นใจผู้จัดการกองทุนเฟ้นหุ้นถูกทาง พื้นฐานแกร่ง
นางวรวรรณ ธาราภูมิ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) บัวหลวง เปิดเผยว่า กองทุนเปิดบัวหลวงสิริผลบรรษัทภิบาล (BSIRICG) ซึ่งเป็นกองทุนหุ้นจัดตั้งเมื่อวันที่ 5 เม.ย. 2555 สามารถจ่ายเงินปันผลจากผลการดำเนินงานระหว่างวันที่ 5 เม.ย.30 มิ.ย. 2555 ในอัตรา 0.20 บาทต่อหน่วย
ทั้งนี้ กองทุน BSIRICG ให้ผลตอบแทนตั้งแต่จัดตั้งกองทุนจนถึงวันที่ 27 ก.ค. 2555 อยู่ที่ 6.04% และย้อนหลัง 3 เดือน อยู่ที่ 4.87% 
“แนวทางการลงทุนของเราจะมีกลยุทธ์ที่มองไปข้างหน้า เพื่อดูว่ามีแนวโน้มใดจะเกิดขึ้น และกลุ่มอุตสาหกรรมใดที่จะได้ผลดีผลเสีย แล้วจึงไปแสวงหาบริษัทที่จะได้รับผลดีจากสิ่งที่เรามองเห็นนั้นมาลงทุน ภายใต้หลัก Good Stock + Good Trade = Good Performance ซึ่งผลตอบแทนจากการลงทุนในกองทุนต่างๆ ของเราที่ผ่านมา ก็พิสูจน์ความสำเร็จในกลยุทธ์และปรัชญาการลงทุนที่เรายึดมั่นตลอดมาได้เป็นอย่างดี” นางวรวรรณ กล่าว
สำหรับ BSIRICG เป็นกองทุนตัวอย่างที่ดี มุ่งตอบโจทย์แก่ลูกค้าที่ต้องการลงทุนในหุ้นปันผลของบริษัทที่มีคุณภาพ ผู้ลงทุนจะมุ่งหวังเงินปันผลจากการลงทุนเป็นรายได้ประจำ โดยมีความเข้าใจและไม่หวั่นไหวต่อความผันผวนของราคาหุ้น ท่ามกลางภาวะวิกฤตหนี้สาธารณะที่กำลังเกิดขึ้นโดยต่อเนื่อง เนื่องจากกองทุนลงทุนในหุ้นที่มีคุณภาพ มีศักยภาพ มีแนวโน้มการเติบโตที่ดี
นางวรวรรณ กล่าวว่า หุ้นปันผลที่มีคุณภาพในความหมายของกองทุน BSIRICG ประกอบด้วย 3 ประการ คือ 1.ต้องเป็นหุ้นของบริษัทที่มีประวัติจ่ายปันผลในอัตราสูง สม่ำเสมอและมีสภาพคล่องซื้อขายในตลาดหลักทรัพย์แห่งประเทศไทย หรือตลาดเอ็ม เอ ไอ 2.ธุรกิจที่บริษัทนั้นดำเนินการต้องมีแนวโน้มการเติบโตของอุตสาหกรรมและของตัวบริษัทเองที่ดี และ 3.ต้องเป็นกิจการที่ผ่านเกณฑ์การกำกับดูแลกิจการในระดับดีขึ้นไป ตามที่สมาคมส่งเสริมกรรมการบริษัทไทย (IOD) สำรวจเป็นประจำทุกปี 
“BSIRICG ต่างจากกองทุนรวมหุ้นปันผลอื่นๆ โดยเชื่อว่าบริษัทจดทะเบียนที่เติบโตด้วยการบริหารอย่างมีจริยธรรมและเติบโตอย่างยั่งยืน พร้อมทั้งคำนึงถึงสิทธิและความเป็นธรรมต่อผู้ถือหุ้นรายย่อยอยู่เสมอ จะทำให้เงินปันผลจากหุ้นที่กองทุนลงทุนมีความสม่ำเสมอและมีแนวโน้มเติบโตมากขึ้น”นางวรวรรณ กล่าว
ด้านบริษัท มอร์นิ่งสตาร์ รีเสิร์ช เปิดเผยว่า ผลการดำเนินงานของกองทุนในช่วง 7 เดือนแรกของปีนี้ ประเภทกองทุนหุ้นขนาดใหญ่ พบว่ากองทุนเปิดบัวหลวงธนคม ให้ผลตอบแทนสูงสุด 35.09% ขณะที่ดัชนีตลาดหลักทรัพย์ให้ผลตอบแทนในช่วงเวลาเดียวกันอยู่ที่ 19.46% 
นอกจากนี้ กองทุนเปิดบัวหลวง ท็อปเทน ให้ผลตอบแทนสูงอันดับ 3 อยู่ที่ 31.06% กองทุนเปิดบัวหลวงบัวแก้ว 2 ให้ผลตอบแทนสูงอันดับ 5 อยู่ที่ 27.58% กองทุนเปิดบัวหลวงหุ้นระยะยาว ให้ผลตอบแทนสูงอันดับ 6 อยู่ที่ 27.49% กองทุนเปิดทรัพย์บัวหลวง ให้ผลตอบแทนสูงเป็นอันดับ 7 อยู่ที่ 27.40% กองทุนเปิดบัวหลวงอิควิตี้เพื่อการเลี้ยงชีพ ให้ผลตอบแทนสูงอันดับ 8 อยู่ที่ 27.38% กองทุนเปิดบัวหลวงแคปปิตอล ให้ผลตอบแทนสูงเป็นอันดับ 9 อยู่ที่ 27.37% กองทุนเปิดบัวหลวง อินคัม ให้ผลตอบแทนสูงเป็นอันดับ 10 อยู่ที่ 27.27% และกองทุนเปิดบัวแก้ว ให้ผลตอบแทนสูงเป็นอันดับ 11 อยู่ที่ 27.11%